Nariadenie Komisie (ES) č. 2695/95
z 21. novembra 1995
nahrádzajúce číselné znaky zavedené na základe nomenklatúry Spoločného colného sadzobníka účinného od 31. decembra 1987 číselnými znakmi zavedenými na základe kombinovanej nomenklatúry v určitých nariadeniach o zaraďovaní tovaru
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku [1], naposledy zmenené a doplnené nariadením Komisie (ES) č. 2588/95 [2], najmä na jeho článok 15,
keďže nariadenie Rady (EHS) č. 950/68 z 28. júna 1968 o Spoločnom colnom sadzobníku [3] zrušené nariadením (EHS) č. 2658/87 zaviedlo nomenklatúru Spoločného colného sadzobníka na základe Dohovoru z 15. decembra 1950 o nomenklatúre pre zaraďovanie tovaru v colných sadzobníkoch;
keďže bolo prijatých niekoľko nariadení týkajúcich sa zaradenia tovaru do nomenklatúry Spoločného colného sadzobníka na základe nariadenia Rady (EHS) č. 97/69 zo 16. januára 1969 o opatreniach, ktoré je potrebné prijať pre jednotné uplatňovanie nomenklatúry Spoločného colného sadzobníka [4] zrušeného nariadením (EHS) č. 2658/87;
keďže nariadenie (EHS) č. 2658/87 zaviedlo nomenklatúru tovaru, ktorá sa nazýva kombinovanou nomenklatúrou a ktorá zároveň spĺňa požiadavky Spoločného colného sadzobníka a štatistík zahraničného obchodu spoločenstva a vychádza z Medzinárodného dohovoru o Harmonizovanom systéme opisu a číselného označovania tovaru, ktorý nahradil dohovor z 25. decembra 1950;
keďže článok 15 (1) nariadenia (EHS) č. 2658/87, ktorý ustanovuje, že číselné znaky a opis tovaru zavedené na základe kombinovanej nomenklatúry majú nahradiť číselné znaky a opis tovaru zavedené na základe nomenklatúry Spoločného colného sadzobníka účinného od 31. decembra 1987, taktiež ustanovuje, aby Komisia zmenila a doplnila akty spoločenstva, ktoré obsahujú colnú nomenklatúru;
keďže by preto v súlade s tým mali byť zmenené a doplnené tie nariadenia, ktoré ešte stále majú praktický význam a ktorých prenesenie si nevyžaduje žiadne zmeny, čím by sa doplnili počiatočné série nariadení, ktoré boli prijaté nariadeniami Komisie (EHS) č. 646/89 [5], (EHS) č. 2723/90 [6] a (EHS) č. 2080/91 [7],
PRIJALA TOTO NARIADENIE:
Článok 1
V nariadeniach uvedených v stĺpci 1 prílohy, ktoré sa odvolávajú na tovar opísaný v stĺpci 2, sa číselné znaky vychádzajúce z nomenklatúry Spoločného colného sadzobníka, nahrádzajú číselnými znakmi, ktoré vychádzajú z kombinovanej nomenklatúry a ktoré sú uvedené v stĺpci 4.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 21. novembra 1995